
ДО 
ОБЩИНСКИ СЪВЕТ
БУРГАС



ДОКЛАДНА  ЗАПИСКА
ОТ  ДИМИТЪР НИКОЛОВ - КМЕТ НА ОБЩИНА БУРГАС


Относно: Приемане на Стратегия за устойчиво развитие на туризма в Община Бургас 2018 - 2023 година, План за действие и Механизъм за изпълнение, наблюдение и оценка на Стратегията


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Община Бургас е част от Черноморския район, предлагащ основно масов морски туризъм, с който привлича над 42% от всички нощувки, осъществени в страната. Град Бургас обаче не се възприема като морска дестинация и това предопределя моментната й роля по-скоро на разпределителен център на туристическия поток към курортите на север и на юг по българското Черноморие, отколкото на самостоятелен център за развитие на туризъм. Липсата на презастрояване, ограничаването на вредните въздействия върху природните ресурси, заради слабото развитие на масови форми на туризъм, както и изключително разнообразие от природни и антропогенни туристически ресурси, са отлична предпоставка за формулиране на уникално търговско предложение на Община Бургас с потенциал да разграничи дестинацията от останалите общини по Черноморието, фокусирани върху морския туризъм.
В рамките на проект „Роля на културата и културното наследство в развитието на отговорен, новаторски и устойчив туризъм (CHRISTA)“ реф. № PGI00057“, финансиран от Програма за междурегионално сътрудничество ИНТЕРРЕГ ЕВРОПА 2014-2020 и в изпълнение на задълженията на Кмета на Община Бургас за разработване на програма за развитие на туризма, произтичащи от Закона за туризма /чл. 12/, бе надграден Общинския план за развитие на Община Бургас 2014 – 2020 г. в областта на туризма с разработване на следните стратегически документи:
· цялостен ситуационен анализ, осигуряващ дефиниция на състоянието, тенденциите и факторите за развитие на устойчив туризъм в Община Бургас, позицията на Бургас на туристическия пазар и неговите конкурентни предимства;
· стратегическа рамка на Стратегия за устойчиво развитие на туризма в Община Бургас;
· план за действие осигуряващ изпълнението на Стратегията;
· механизъм за изпълнение, наблюдение и оценка на Стратегията;
· окончателен проект на Стратегия за устойчиво развитие на туризма в Община Бургас за периода 2018-2023г.

Стратегията за устойчиво развитие на туризма в Община Бургас за периода 2018-2023 г. и съпътстващите я документи:
представляват организирана и структурирана рамка за развитието на туризма и туристическата политика в Община Бургас;
отправят препоръки за действия на Община Бургас по отношение на стратегическото планиране и маркетинга на дестинацията;
служат като основа за насочване и координиране действията на всички органи в подкрепа на туристическото развитие на Община Бургас;
служат като ориентир за действията на всички страни, заинтересовани от развитието на туризма на територията на Община Бургас.

В изпълнение изискването на чл.12, т.1 от Закона за туризма разработените стратегически документи, са одобрени от Консултативния съвет по въпросите на туризма към Кмета на Община Бургас на проведено на 22.05.2018 г. заседание.
Съгласно одобрена апликационна форма по проекта и насоки от Съвместен секретариат на Програма за междурегионално сътрудничество ИНТЕРРЕГ ЕВРОПА 2014-2020, стратегическите документи изготвени в рамките на проекта трябва да бъдат одобрени и приети до 3 м. от приключването на Фаза 1 на проекта, т.е. до 30  юни 2018г., което обосновава необходимостта от допускане на предварително изпълнение на решенията, на основание чл. 60, ал. 1 от Административно процесуалния кодекс.

Предвид изложеното, на основание чл. 21, ал. 1, т. 12 от Закона за местното самоуправление и местната администрация, във връзка с чл. 11, ал. 1 от Закона за туризма, предлагам, Общински съвет - Бургас да вземе следните


Р Е Ш Е Н И Я :

1.  Приема Стратегия за устойчиво развитие на туризма в Община Бургас за периода 2018 -2023 г., План за действие и Механизъм за изпълнение, наблюдение и оценка на Стратегията;
2. На основание чл. 60, ал. 1 от Административно процесуалния кодекс, допуска предварително изпълнение на решенията.

Приложения: Съгласно текста

